62024CJ0252
HOTĂRÂREA CURȚII (Camera a noua)
8 mai 2025 (
*1
)
„Trimitere preliminară – Uniunea vamală – Tariful vamal comun – Nomenclatura combinată – Clasificare tarifară – Pozițiile 2106 și 2202 – Supliment alimentar sub formă lichidă”
În cauza C‑252/24,
având ca obiect o cerere de decizie preliminară formulată în temeiul articolului 267 TFUE de Curtea de Apel București (România), prin decizia din 28 februarie 2024, primită de Curte la 9 aprilie 2024, în procedura
Prisum Healthcare SRL
împotriva
Autorității Vamale Române,
CURTEA (Camera a noua),
compusă din domnul N. Jääskinen, președinte de cameră, domnul M. Condinanzi (raportor) și doamna R. Frendo, judecători,
avocat general: domnul M. Campos Sánchez‑Bordona,
grefier: domnul A. Calot Escobar,
având în vedere procedura scrisă,
luând în considerare observațiile prezentate:
–
pentru Prisum Healthcare SRL, de I. A. Hrisafi‑Josan și M. Petcu, avocați;
–
pentru guvernul român, de E. Gane, L. Ghiță și A. Wellman, în calitate de agenți;
–
pentru guvernul polonez, de B. Majczyna, în calitate de agent;
–
pentru Comisia Europeană, de A. Demeneix și T. Isacu de Groot, în calitate de agenți,
având în vedere decizia de judecare a cauzei fără concluzii, luată după ascultarea avocatului general,
pronunță prezenta
Hotărâre
1
Cererea de decizie preliminară privește interpretarea pozițiilor tarifare 2106 și 2202 din Nomenclatura combinată care figurează în anexa I la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO 1987, L 256, p. 1, Ediție specială, 02/vol. 4, p. 3), în versiunea care rezultă din Regulamentul de punere în aplicare (UE) 2022/1998 al Comisiei din 20 septembrie 2022 (JO 2012, L 282, p. 1) (denumită în continuare „NC”).
2
Această cerere a fost formulată în cadrul unui litigiu între Prisum Healthcare SRL, pe de o parte, și Autoritatea Vamală Română, pe de altă parte, în legătură cu clasificarea tarifară a unui supliment alimentar denumit „Feroglobin liquid plus”.
Cadrul juridic
Dreptul internațional
3
Sistemul armonizat de denumire și codificare a mărfurilor (denumit în continuare „SA”) a fost instituit prin Convenția internațională privind Sistemul armonizat de denumire și codificare a mărfurilor, încheiată la Bruxelles la 14 iunie 1983 [Recueil des traités des Nations unies, vol. 1503, p. 4, nr. 25910 (1988)], în cadrul Organizației Mondiale a Vămilor (denumită în continuare „OMV”), și aprobată, împreună cu protocolul de modificare a acesteia din 24 iunie 1986, în numele Comunității Economice Europene, prin Decizia 87/369/CEE a Consiliului din 7 aprilie 1987 (JO 1987, L 198, p. 1, Ediție specială, 02/vol. 3, p. 199).
4
OMV aprobă, în condițiile stabilite la articolul 8 din această convenție, notele explicative și avizele de clasificare adoptate de Comitetul SA, instituit la articolul 6 din această convenție.
5
Capitolul 21 din SA se intitulează „Preparate alimentare diverse” și cuprinde poziția 2106 din acesta, intitulată „Preparate alimentare nedenumite și necuprinse în altă parte”.
6
Capitolul 22 din SA este intitulat „Băuturi, lichide alcoolice și oțet” și cuprinde poziția 2202 din acesta, denumită „Ape, inclusiv apele minerale și apele gazeificate, care conțin zahăr sau alți îndulcitori sau aromatizate și alte băuturi nealcoolice, excluzând sucurile de fructe sau de legume de la poziția nr. 2009”.
7
Notele explicative aferente poziției 2106 din SA au următorul cuprins:
„[…]
Sunt în special clasificate aici:
[…]
16)
Preparatele, denumite adesea suplimente alimentare, compuse din sau pe baza unuia sau mai multor minerale, vitamine, aminoacizi, concentrate, extracte, izolați sau forme similare ale substanțelor prezente în alimente, sau versiuni sintetice ale acestor substanțe, ambalate ca suplimente la regimul alimentar normal. Ele cuprind aceste produse chiar dacă conțin și îndulcitori, coloranți, arome, parfumuri, agenți de însoțire, agenți de umplere, stabilizatori sau alți adjuvanți tehnici. Aceste produse sunt adesea prezentate în ambalaje cu indicarea faptului că mențin sănătatea generală sau o stare de bine, îmbunătățesc performanțele sportive, previn eventualele carențe alimentare sau corectează nivelurile suboptimale de nutrienți.
Aceste preparate nu conțin o cantitate suficientă de ingrediente active pentru a trata sau preveni bolile sau afecțiunile, altele decât carențele alimentare corespunzătoare. Celelalte preparate care conțin o cantitate suficientă de ingrediente active pentru a trata sau a preveni o anumită boală sau afecțiune sunt excluse (poziția nr. 3003 sau 3004).”
8
Potrivit Notelor explicative ale SA aferente poziției 2202 din acest sistem:
„A)
Ape, inclusiv apele minerale și apele gazoase, care conțin zahăr sau alți îndulcitori sau aromatizate.
Se clasifică, în special, în această grupă:
1)
Apele minerale (naturale sau artificiale) care conțin zahăr sau alți îndulcitori sau aromatizate.
2)
Băuturile cum ar fi limonada, cola, băuturile cu arome de portocale sau de lămâie constând în ape potabile obișnuite, cărora li s‑a adăugat sau nu zahăr sau alți îndulcitori, aromatizate cu suc sau esențe de fructe sau extracte compuse și uneori cu adaos de acid tartric și acid citric; ele sunt adesea gazeificate cu dioxid de carbon. Se prezintă de cele mai multe ori în sticle sau în alte recipiente închise ermetic.
[…]
C)
Alte băuturi nealcoolice, excluzând sucurile de fructe sau de legume de la poziția nr. 2009.
Se clasifică, în special, în această grupă:
1)
Nectarurile de tamarin considerate proprii consumului ca băuturi prin adăugare de apă, zahăr sau alți îndulcitori și prin strecurare.
2)
Anumite produse alimentare în stare lichidă susceptibile de a fi consumate direct ca băuturi cum ar fi băuturile pe bază de lapte și de cacao.
Poziția exclude:
a)
Iaurtul în stare lichidă și alte feluri de lapte și creme fermentate sau acidulate, cu adaos de cacao, de fructe sau de aromatizanți (poziția nr. 0403).
b)
Siropurile de zahăr de la poziția nr. 1702 și siropurile de zahăr aromatizate de la poziția nr. 2106.
c)
Sucurile de fructe sau de legume, chiar dacă sunt folosite direct ca băuturi (poziția nr. 2009).
d)
Medicamentele de la poziția nr. 3003 sau 3004.”
Dreptul Uniunii
NC
9
Așa cum rezultă din articolul 1 alineatul (1) din Regulamentul nr. 2658/87, NC reglementează clasificarea tarifară a mărfurilor importate în Uniunea Europeană. În temeiul articolului 3 alineatul (1) din regulamentul menționat, această nomenclatură reia pozițiile și subpozițiile de șase cifre din SA, doar a șaptea și a opta cifră constituind subdiviziuni care îi sunt proprii.
10
Partea I din NC cuprinde un ansamblu de dispoziții preliminare. În această parte, în secțiunea I, intitulată „Reguli generale”, punctul A din această secțiune, privind regulile generale pentru interpretarea NC, prevede:
„Clasificarea mărfurilor în [NC] se efectuează în conformitate cu următoarele principii:
1.
Enunțurile titlurilor secțiunilor, capitolelor sau subcapitolelor sunt considerate ca având numai o valoare indicativă, clasificarea mărfurilor considerându‑se legal determinată atunci când este în concordanță cu textele pozițiilor și notelor de secțiuni și de capitole și, atunci când nu sunt contrare termenilor utilizați în acele poziții și note, după următoarele reguli.
[…]
6.
Clasificarea mărfurilor la subpozițiile unei aceleiași poziții se efectuează, în mod legal, cu respectarea textelor acelor subpoziții și a notelor de subpoziții, precum și, mutatis mutandis, cu respectarea regulilor anterioare, înțelegând prin aceasta că nu pot fi comparate decât subpozițiile aflate pe același nivel. În sensul acestei reguli, se utilizează și notele de secțiuni și capitole corespunzătoare, cu excepția cazului în care contextul impune altfel.”
11
Partea II din NC, intitulată „Tabelul drepturilor”, include o secțiune IV referitoare la „Produse ale industriei alimentare; băuturi, lichide alcoolice și oțet; tutun și înlocuitori de tutun prelucrați; produse care conțin sau nu nicotină, destinate inhalării fără ardere; alte produse care conțin nicotină destinate absorbției nicotinei în corpul uman”. Această secțiune cuprinde capitolele 21 și 22 din NC, intitulate „Preparate alimentare diverse” și, respectiv, „Băuturi, lichide alcoolice și oțet”.
12
Potrivit notei complementare 5 din capitolul 21 din NC:
„Alte preparate alimentare prezentate în doze măsurate, precum capsule, tablete, pastile și pilule, care sunt destinate utilizării ca suplimente alimentare se clasifică la poziția 2106, cu excepția cazului în care sunt denumite sau cuprinse în altă parte.”
13
Acest capitol 21 cuprinde printre altele poziția și subpozițiile următoare:
Cod NC
Denumirea mărfurilor
Rata dreptului convențional (%)
Unitate suplimentară
1
2
3
4
[…]
2106
Preparate alimentare nedenumite și necuprinse în altă parte:
[…]
2106 90
- Altele:
[…]
2106 90 98
– – – Altele
9 […]
–
14
Capitolul 22 din NC cuprinde poziția 2202 din această nomenclatură și subpozițiile sale, care au următorul cuprins:
Cod NC
Denumirea mărfurilor
Rata dreptului convențional (%)
Unitate suplimentară
1
2
3
4
[…]
2202
Ape, inclusiv ape minerale și ape gazeificate, care conțin adaos de zahăr sau de alți îndulcitori sau aromatizate și alte băuturi nealcoolice, cu excepția sucurilor de fructe, fructe cu coajă lemnoasă sau de legume de la poziția 2009:
[…]
2202 99
– – Altele:
[…]
[…]
2202 99 19
– – – – Altele:
[…]
9,6
1
[…]
15
În vederea soluționării litigiului principal, sunt relevante Notele explicative ale NC stabilite de Comisia Europeană în temeiul articolului 9 alineatul (1) litera (a) a doua liniuță din Regulamentul nr. 2658/87 și publicate în Jurnalul Oficial al Uniunii Europene la 29 martie 2019 (JO 2019, C 119, p. 1, denumite în continuare „Notele explicative ale NC”).
16
Partea introductivă a Notelor explicative ale NC, referitoare la capitolul 21 din această nomenclatură, este intitulată „Considerații generale” și are următorul cuprins:
„Clasificarea «suplimentelor alimentare» (menționate [în] notele explicative ale SA aferente poziției 2106 punctul 16), în special alte preparate alimentare prezentate în doze măsurate, precum capsule, tablete, pastile și pilule, care sunt destinate utilizării ca suplimente alimentare, trebuie, de asemenea, privită în lumina criteriilor stabilite în [Hotărârea din 17 decembrie 2009, Swiss Caps (C‑410/08-C‑412/08, EU:C:2009:794)].”
17
Potrivit considerațiilor generale care figurează în partea introductivă a Notelor explicative ale NC referitoare la capitolul 22 din aceasta:
„[…]
Se clasifică la acest capitol – cu condiția să nu fie vorba de medicamente – preparatele tonice ce se consumă direct ca băuturi, chiar dacă în cantități mici, de exemplu cu lingurița. Preparatele tonice nealcoolice care trebuie diluate înainte de a fi consumate ca băuturi sunt excluse de la acest capitol și se clasifică, în general, la poziția 2106.”
18
În ceea ce privește poziția 2202 din NC, Notele explicative ale NC indică:
„[…]
Băuturile nealcoolice de la această poziție sunt lichide care sunt adecvate și destinate direct consumului uman prin ingerare, indiferent de cantitatea în care acestea sunt absorbite sau de scopurile speciale în care pot fi consumate diferite tipuri de lichide, în măsura în care nu sunt incluse la nicio altă poziție mai specifică. Factori pur subiectivi și variabili, precum modul în care aceste băuturi se consumă sau scopul în care sunt consumate, de exemplu pentru a potoli setea sau pentru a îmbunătăți starea sănătății, nu sunt relevanți pentru clasificarea acestora (a se vedea [Hotărârea din 26 martie 1981, Dr Ritter (114/80, EU:C:1981:79)]). […]”
19
În ceea ce privește subpoziția 22029919 din NC, Notele explicative ale NC precizează:
„Se clasifică la această subpoziție preparate tonice astfel cum sunt descrise în notele explicative la acest capitol, considerații generale, al doilea paragraf. Aceste băuturi nealcoolice, deseori denumite suplimente alimentare, pot avea la bază extracte din plante (inclusiv ierburi) și pot conține un adaos de vitamine și/sau minerale. În general, aceste preparate ar trebui să mențină starea de sănătate și starea de bine, prin urmare, ele diferă de apele aromatizate sau îndulcite și de alte băuturi răcoritoare de la subpoziția 22021000, menționate în Notele explicative ale SA aferente poziției 2202, partea (A).”
Directiva 2002/46/CE
20
Articolul 2 din Directiva 2002/46/CE a Parlamentului European și a Consiliului din 10 iunie 2002 referitoare la apropierea legislațiilor statelor membre privind suplimentele alimentare (JO 2002, L 183, p. 51, Ediție specială, 13/vol. 36, p. 39), prevede:
„În sensul prezentei directive:
(a)
prin «suplimente alimentare» se înțeleg produsele alimentare al căror scop este de a suplimenta regimul alimentar și care reprezintă surse concentrate de nutrienți sau alte substanțe cu efect nutritiv sau fiziologic, singure sau în combinație, comercializate sub formă de doză, respectiv în forme de prezentare cum ar fi capsulele, pastilele, comprimatele, pilulele sau alte forme similare, sașete cu pulbere, fiole de lichid, flacoane cu picător și alte forme similare de lichide și prafuri destinate să fie luate în mici cantități unitare măsurate;
[…]”
Litigiul principal și întrebarea preliminară
21
Prisum Healthcare distribuie un supliment alimentar sub formă lichidă, denumit „Feroglobin liquid plus”, comercializat în flacoane din plastic de 200 de mililitri (ml), conținând fier ca sulfat feros, un complex de vitamine, săruri minerale, extracte vegetale, extracte naturale din fructe, alți nutrienți, miere, zahăr și sirop de glucoză (denumit în continuare „produsul în cauză”). Prisum Healthcare recomandă administrarea a două lingurițe pe zi din produsul în cauză și indică faptul că acesta este destinat pentru formarea hemoglobinei și a globulelor roșii, contribuind astfel la echilibrarea sănătății, a stării generale de bine a organismului și la funcționarea normală a sistemului imunitar.
22
În luna martie 2023, Prisum Healthcare a solicitat Autorității Vamale Române eliberarea unei informații tarifare obligatorii pentru clasificarea produsului în cauză la poziția 2106 din NC, mai precis la subpoziția 21069098.
23
La 7 iulie 2023, această autoritate a emis o decizie referitoare la informații tarifare obligatorii în care a indicat că, în vederea clasificării tarifare a produsului în cauză, acesta trebuie să fie considerat o băutură tonică îmbuteliată, în sensul poziției 2202 din NC.
24
Prisum Healthcare a formulat plângere prealabilă împotriva acestei decizii.
25
La 6 septembrie 2023, Autoritatea Vamală Română a respins această plângere prealabilă și a refuzat să clasifice produsul în cauză la poziția 2106 din NC. Această autoritate a considerat astfel că în NC nu există coduri specifice pentru produse care sunt comercializate ca suplimente alimentare și că nici nu reiese din această nomenclatură că suplimentele alimentare trebuie să fie încadrate în mod obligatoriu la poziția 2106 din aceasta, indiferent de caracteristicile lor. Referindu‑se în special la regula generală 1 pentru interpretarea NC, autoritatea menționată a indicat că la poziția 2106 din NC trebuie clasificate doar produsele care nu pot fi clasificate la alte poziții specifice. Or, suplimentele alimentare precum produsul în cauză ar putea fi clasificate la diverse poziții din NC. Pe baza acestor motive, Autoritatea Vamală Română a apreciat că produsul în cauză este un preparat sub formă lichidă și este consumat ca atare, astfel că trebuie clasificat la poziția 2202 din NC.
26
Prisum Healthcare a introdus o acțiune împotriva acestei decizii la Curtea de Apel București (România), care este instanța de trimitere.
27
În fața instanței de trimitere, părțile au opinii divergente în esență cu privire la aspectul dacă produsele sub formă lichidă, comercializate ca suplimente alimentare, trebuie clasificate la o altă poziție tarifară decât poziția 2106, având în vedere că NC nu conține poziții specifice pentru produsele comercializate ca suplimente alimentare, indiferent de forma lor (lichide, solide, capsule etc.).
28
Prisum Healthcare susține în esență că, ținând seama de caracteristicile sale tehnice specifice și în pofida formei sale lichide, produsul în cauză este un supliment alimentar în sensul Directivei 2002/46 și ar fi trebuit, așadar, să fie clasificat la poziția 2106 din NC, mai precis la subpoziția 21069098 din aceasta. De altfel, motivându‑și decizia prin raportare la forma lichidă a acestui produs, Autoritatea Vamală Română ar fi încălcat jurisprudența rezultată din Hotărârea din 17 decembrie 2009, Swiss Caps (C‑410/08-C‑412/08, EU:C:2009:794).
29
În schimb, potrivit Autorității Vamale Române, din Hotărârea din 26 martie 1981, Dr Ritter (114/80, EU:C:1981:79), rezultă că toate mărfurile prezentate sub formă lichidă, cum este cazul produsului în cauză, trebuie în mod necesar să fie clasificate la poziția 2202 din NC, care acoperă „băuturile nealcoolice” și „băuturile sau preparatele tonice”, indiferent de etichetarea lor ca suplimente alimentare.
30
Instanța de trimitere are îndoieli cu privire la faptul că jurisprudența rezultată din această hotărâre este aplicabilă litigiului cu care este sesizată. Astfel, hotărârea menționată ar fi fost pronunțată înainte de intrarea în vigoare a Regulamentului nr. 2658/87 și ar fi privit o băutură tonică, iar nu un supliment alimentar. În plus, pe de o parte, Comitetul SA ar fi decis să clasifice la poziția 2106 din acest sistem un produs care prezintă caracteristici comparabile cu cele ale produsului în cauză și, pe de altă parte, din Hotărârea din 17 decembrie 2009, Swiss Caps (C‑410/08‑C‑412/08, EU:C:2009:794), ar reieși că un supliment alimentar sub formă de capsule ar trebui clasificat la poziția 2106 din NC.
31
Având în vedere aceste considerații, Curtea de Apel București a hotărât să suspende judecarea cauzei și să adreseze Curții următoarea întrebare preliminară:
„[NC] trebuie interpretată în sensul că:
preparatul alimentar sub formă lichidă conținând fier (ca sulfat feros), complex de vitamine, săruri minerale, extracte vegetale, extracte naturale din fructe, alți nutrienți, miere, zahăr și sirop de glucoză, care se consumă ca atare în doză de 2 lingurițe pe zi, comercializat în flacoane din plastic de 200 ml, destinat unei utilizări specifice pentru formarea hemoglobinei și a celulelor roșii din sânge și având funcția de supliment alimentar care contribuie la echilibrarea sănătății, a stării generale de bine a organismului și la funcționarea normală a sistemului imunitar, se încadrează la poziția 2202 din [NC], întrucât forma lichidă a acestuia are ca efect excluderea de la încadrarea la poziția 2106?”
Cu privire la întrebarea preliminară
32
Prin intermediul întrebării formulate, instanța de trimitere solicită în esență să se stabilească dacă NC trebuie interpretată în sensul că un preparat alimentar sub formă lichidă conținând fier sub formă de sulfat feros, un complex de vitamine, săruri minerale, extracte vegetale, extracte naturale din fructe, alți nutrienți, miere, zahăr și sirop de glucoză, care se consumă ca atare în doză de două lingurițe pe zi, comercializat în flacoane din plastic de 200 ml, destinat unei utilizări specifice pentru formarea hemoglobinei și a globulelor roșii și având o funcție de supliment alimentar care contribuie la echilibrarea sănătății, la starea generală de bine a organismului și la funcționarea normală a sistemului imunitar, se încadrează la poziția 2106 din această nomenclatură sau la poziția 2202 din nomenclatura menționată.
33
Pentru a răspunde la întrebarea adresată, trebuie amintit, cu titlu introductiv, că, atunci când Curtea este sesizată cu o trimitere preliminară în materia clasificării tarifare, funcția sa constă mai curând în a oferi clarificări instanței naționale cu privire la criteriile a căror punere în aplicare îi va permite acesteia din urmă să clasifice în mod corect produsele în cauză potrivit NC decât în a efectua ea însăși o astfel de clasificare. Această clasificare este rezultatul unei aprecieri pur factuale, pe care Curtea nu are competența să o efectueze în cadrul unei trimiteri preliminare (Hotărârea din 20 octombrie 2022, Mikrotīkls, C‑542/21, EU:C:2022:814, punctul 21 și jurisprudența citată).
34
Trebuie amintit de asemenea că, în conformitate cu regula generală 1 pentru interpretarea NC, clasificarea tarifară a mărfurilor se determină potrivit textului pozițiilor și al notelor de secțiuni sau de capitole din această nomenclatură. În interesul securității juridice și al facilității controalelor, criteriul decisiv pentru clasificarea tarifară a mărfurilor trebuie să aibă în vedere, în general, caracteristicile și proprietățile obiective ale acestora, astfel cum sunt definite de textul poziției din NC și al notelor de secțiuni sau de capitole corespunzătoare. Destinația produsului în cauză poate constitui un criteriu obiectiv de clasificare, în măsura în care este inerentă acestui produs, și trebuie apreciată în funcție de caracteristicile și de proprietățile obiective ale acestuia (Hotărârea din 20 octombrie 2022, Mikrotīkls, C‑542/21, EU:C:2022:814, punctul 22 și jurisprudența citată).
35
În plus, Curtea a statuat în repetate rânduri că, deși Notele explicative ale SA și ale NC nu au forță obligatorie, ele constituie instrumente importante de asigurare a unei aplicări uniforme a Tarifului vamal comun și oferă, prin ele însele, elemente valabile pentru interpretarea acestuia (Hotărârea din 20 octombrie 2022, Mikrotīkls, C‑542/21, EU:C:2022:814, punctul 23 și jurisprudența citată).
36
În această privință, textul poziției 2106 din NC privește „preparatele alimentare nedenumite și necuprinse în altă parte”. Nota complementară 5 de la capitolul 21 din NC precizează că poziția în cauză cuprinde printre altele preparatele alimentare prezentate în doze măsurate, precum capsule, tablete, pastile și pilule, care sunt destinate utilizării ca suplimente alimentare, cu excepția cazului în care sunt denumite sau cuprinse în altă parte.
37
În consecință, dacă un preparat alimentar se încadrează la poziția 2202 din NC, el este, tocmai din acest motiv, exclus de la poziția 2106 din NC.
38
Prin urmare, este necesar să se verifice dacă un preparat alimentar sub formă lichidă se poate încadra la poziția 2202 din această nomenclatură.
39
Potrivit formulării sale, această din urmă poziție cuprinde apele, inclusiv apele minerale și apele gazeificate, care conțin zahăr sau alți îndulcitori sau aromatizate, precum și alte băuturi nealcoolice, cu excepția sucurilor de fructe sau de legume.
40
În ceea ce privește, în primul rând, termenul „băutură”, care nu este definit nici în NC, nici în SA, nici în Notele explicative ale NC și, respectiv, ale SA, Curtea a statuat deja la punctele 8 și 9 din Hotărârea din 26 martie 1981, Dr Ritter (114/80, EU:C:1981:79), în esență că acest termen trebuie înțeles ca o noțiune generică, care desemnează toate lichidele destinate consumului uman, cu condiția să nu facă obiectul unei alte clasificări specifice, astfel încât termenul menționat vizează orice lichid adecvat consumului uman și destinat acestei utilizări, indiferent de cantitatea în care acesta este absorbit sau de scopurile speciale în care pot fi consumate diferite tipuri de lichide ori de materiile prime utilizate.
41
În această privință, chiar dacă hotărârea respectivă a fost pronunțată înainte de intrarea în vigoare a Regulamentului nr. 2658/87 și privește interpretarea pozițiilor 2106 și 2202 din fostul Tarif vamal comun, ea își păstrează întreaga pertinență în speță, întrucât dispozițiile relevante ale pozițiilor tarifare în cauză și dispozițiile care reglementează interpretarea acestora nu au suferit modificări.
42
În al doilea rând, din considerațiile generale care figurează în partea introductivă a Notelor explicative referitoare la capitolul 22 din NC reiese că preparatele tonice care se consumă ca atare ca băuturi se încadrează în acest capitol, „chiar dacă [se consumă] în cantități mici, de exemplu cu lingurița”. În schimb, preparatele tonice nealcoolice „care trebuie diluate înainte de a fi consumate ca băuturi” se clasifică în general la poziția 2106 din NC.
43
Referindu‑se la Hotărârea din 26 martie 1981, Dr Ritter (114/80, EU:C:1981:79), nota explicativă aferentă poziției 2202 din NC precizează că băuturile nealcoolice de la această poziție sunt lichide care sunt adecvate și destinate direct consumului uman prin ingerare, indiferent de cantitatea în care acestea sunt absorbite sau de scopurile speciale în care pot fi consumate diferite tipuri de lichide, în măsura în care aceste băuturi nu sunt incluse la nicio altă poziție mai specifică din NC. Se precizează de asemenea că factori pur subiectivi și variabili, precum modul în care aceste băuturi se consumă sau scopul în care sunt consumate, de exemplu pentru a potoli setea sau pentru a îmbunătăți starea sănătății, nu sunt relevanți pentru clasificarea acestora.
44
În plus, după cum indică Notele explicative ale NC cu privire la subpoziția 22029919 din aceasta, băuturile nealcoolice, deseori denumite „suplimente alimentare”, prezentate ca trebuind să mențină starea de sănătate și starea de bine, care pot avea la bază extracte din plante, inclusiv ierburi, și care pot conține un adaos de vitamine și/sau minerale, trebuie în principiu să fie clasificate la această subpoziție din NC.
45
În al treilea rând, așa cum au observat guvernele român și polonez, precum și Comisia, nu se poate deduce din Hotărârea din 17 decembrie 2009, Swiss Caps (C‑410/08-C‑412/08, EU:C:2009:794), că orice preparat alimentar considerat supliment alimentar ar trebui clasificat la poziția 2106 din NC. Astfel, în acea hotărâre, Curtea s‑a limitat să statueze, fără a exclude posibilitatea ca un supliment alimentar sub formă lichidă să fie clasificat la poziția 2202 din această nomenclatură, că suplimentele alimentare sub formă de capsule trebuie să fie clasificate la poziția 2106 din NC.
46
În al patrulea rând, împrejurarea că produsul în cauză este comercializat ca „supliment alimentar” în temeiul Directivei 2002/46 nu se opune clasificării acestui produs la poziția 2202 din NC, ținând seama de obiectivele fundamental diferite ale acestei directive și ale NC (a se vedea prin analogie Hotărârea din 15 decembrie 2016, LEK, C‑700/15, EU:C:2016:959, punctele 34-37).
47
În al cincilea și ultimul rând, în ceea ce privește Avizul de clasificare 2106.90/43 adoptat de Comitetul SA în cadrul celei de a 71-a sesiuni de lucru din luna martie 2023, pe care Prisum Healthcare îl menționează în observațiile sale scrise, prin care un produs care prezintă caracteristici comparabile cu cele ale produsului în cauză a fost clasificat la poziția 2106 din SA, trebuie amintit, asemenea guvernelor român și polonez și Comisiei, că, în lumina Hotărârii din 26 martie 1981, Dr Ritter (114/80, EU:C:1981:79), Uniunea formulase o cerere de reexaminare a acestui aviz de clasificare. Întrucât Comitetul SA a respins totuși această cerere, Comisia a informat secretarul general al OMV printr‑o comunicare scrisă din 15 decembrie 2023 că, din cauza acestei hotărâri, nu va fi în măsură să aplice avizul de clasificare menționat.
48
În orice caz, Curtea a statuat deja că, deși avizele SA constituie indicii care contribuie în mod semnificativ la interpretarea domeniului de aplicare al diferitelor poziții din NC, ele nu au forță juridică obligatorie și trebuie înlăturate dacă interpretarea lor este incompatibilă cu termenii poziției din NC în discuție (a se vedea în acest sens Ordonanța din 19 ianuarie 2005, SmithKline Beecham, C‑206/03, EU:C:2005:31, punctele 24-28 și jurisprudența citată).
49
Rezultă că preparatele alimentare sub formă lichidă, atunci când această formă le permite să fie destinate consumului uman ca băuturi, indiferent de cantitatea în care acestea sunt absorbite sau de scopul special în care pot fi consumate, pot fi clasificate la poziția 2202 din NC, în măsura în care nu se încadrează la o altă poziție mai specifică din aceasta. Astfel, forma lichidă sub care se prezintă asemenea preparate alimentare trebuie considerată ca reprezentând o caracteristică obiectivă care le exclude din încadrarea la poziția 2106 din NC.
50
Ținând seama de ansamblul considerațiilor care precedă, este necesar să se răspundă la întrebarea adresată că NC trebuie interpretată în sensul că un preparat alimentar sub formă lichidă conținând fier sub formă de sulfat feros, un complex de vitamine, săruri minerale, extracte vegetale, extracte naturale din fructe, alți nutrienți, miere, zahăr și sirop de glucoză, care se consumă ca atare în doză de două lingurițe pe zi, comercializat în flacoane din plastic de 200 ml, destinat unei utilizări specifice pentru formarea hemoglobinei și a globulelor roșii și având o funcție de supliment alimentar care contribuie la echilibrarea sănătății, la starea generală de bine a organismului și la funcționarea normală a sistemului imunitar, se încadrează la poziția 2202 din această nomenclatură.
Cu privire la cheltuielile de judecată
51
Întrucât, în privința părților din litigiul principal, procedura are caracterul unui incident survenit la instanța de trimitere, este de competența acesteia să se pronunțe cu privire la cheltuielile de judecată. Cheltuielile efectuate pentru a prezenta observații Curții, altele decât cele ale părților menționate, nu pot face obiectul unei rambursări.
Pentru aceste motive, Curtea (Camera a noua) declară:
Nomenclatura combinată care figurează în anexa I la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun, în versiunea care rezultă din Regulamentul de punere în aplicare (UE) 2022/1998 al Comisiei din 20 septembrie 2022,
trebuie interpretată în sensul că
un preparat alimentar sub formă lichidă conținând fier sub formă de sulfat feros, un complex de vitamine, săruri minerale, extracte vegetale, extracte naturale din fructe, alți nutrienți, miere, zahăr și sirop de glucoză, care se consumă ca atare în doză de două lingurițe pe zi, comercializat în flacoane din plastic de 200 de mililitri, destinat unei utilizări specifice pentru formarea hemoglobinei și a globulelor roșii și având o funcție de supliment alimentar care contribuie la echilibrarea sănătății, la starea generală de bine a organismului și la funcționarea normală a sistemului imunitar, se încadrează la poziția 2202 din această nomenclatură.
Jääskinen
Condinanzi
Frendo
Pronunțată astfel în ședință publică la Luxemburg, la 8 mai 2025.
Grefier
A. Calot Escobar
Președinte de cameră
N. Jääskinen
(
*1
)	Limba de procedură: româna.